A Nemzeti dal kézirata
<p>Nemzeti dal
</p><p>Talpra magyar, hí a haza!
</p><p>Itt az idő, most vagy soha!
</p><p>Rabok legyünk, vagy szabadok?
</p><p>Ez a kérdés, válasszatok! -
</p><p>A magyarok istenére
</p><p>Esküszünk,
</p><p>Esküszünk, hogy rabok tovább
</p><p>Nem leszünk!
</p><p>Rabok voltunk mostanáig,
</p><p>Kárhozottak ősapáink,
</p><p>Kik szabadon éltek-haltak,
</p><p>Szolgaföldben nem nyughatnak.
</p><p>A magyarok istenére
</p><p>Esküszünk,
</p><p>Esküszünk, hogy rabok tovább
</p><p>Nem leszünk!
</p><p>Sehonnai bitang ember,
</p><p>Ki most, ha kell, halni nem mer,
</p><p>Kinek drágább rongy élete,
</p><p>Mint a haza becsülete.
</p><p>A magyarok istenére
</p><p>Esküszünk,
</p><p>Esküszünk, hogy rabok tovább
</p><p>Nem leszünk!
</p><p>Fényesebb a láncnál a kard,
</p><p>Jobban ékesíti a kart,
</p><p>És mi mégis láncot hordunk!
</p><p>Ide veled, régi kardunk!
</p><p>A magyarok istenére
</p><p>Esküszünk,
</p><p>Esküszünk, hogy rabok tovább
</p><p>Nem leszünk!
</p><p>A magyar név megint szép lesz,
</p><p>Méltó régi nagy hiréhez;
</p><p>Mit rákentek a századok,
</p><p>Lemossuk a gyalázatot!
</p><p>A magyarok istenére
</p><p>Esküszünk,
</p><p>Esküszünk, hogy rabok tovább
</p><p>Nem leszünk!
</p><p>Hol sírjaink domborulnak,
</p><p>Unokáink leborulnak,
</p><p>És áldó imádság mellett
</p><p>Mondják el szent neveinket.
</p><p>A magyarok istenére
</p><p>Esküszünk,
</p><p>Esküszünk, hogy rabok tovább
</p>
Nem leszünk!
Petőfi Sándor
1848
<a rel="nofollow" class="external free" href="http://mek.oszk.hu/06900/06972/06972.pdf">http://mek.oszk.hu/06900/06972/06972.pdf</a>